
Szkizofréniával élők stigmatizációja az egészségügyi dolgozók versus az egészségügyön kívüli társadalmi réteg tükrében

Szkizofréniával élők stigmatizációja az egészségügyi dolgozók versus az egészségügyön kívüli társadalmi réteg tükrében
Bevezetés: A szkizofrénia egy világviszonylatban magas prevalenciát mutató mentális zavar. A diagnosztizált egyéneket jelentős mértékben érinti társadalmi stigmatizáció, amely számukra diszkriminációval, magatartásban kifejeződő megkülönböztetéssel, hátrányos szocio-ökonómiai és pszicho-szociális következménnyel járhat. Jelen vizsgálat célja feltárni a nem egészségügyben dolgozók tájékozottságát a betegségről, illetve, hogy az egészségügyi munkatapasztalat hatással van-e a kórállapot tünettanának ismeretére és a betegséghez kapcsolt előítéletesség mértékére.
Módszerek: Online önkitöltős tesztbattériát alkalmaztunk, amelyben demográfiai és munkavégzésre vonatkozó kérdések mellett a szkizofrénia tünettanával kapcsolatos kérdések szerepeltek, az Attitudes to Severe Mental Illness Skálával (ASMI) kiegészítve. A beválasztás kritériuma: 18 év feletti életkorú, szkizofréniával nem diagnosztizált személyek.
Eredmények: A mintát 148 fő (33 férfi, 115 nő) alkotta. Egészségügyi munkaköri tapasztalattal 46 fő rendelkezett, 102 fő nem. A tünetek ismeretében nincs különbség az egészségügyi munkatapasztalat mentén. Az egészségügyben dolgozó személyeknek kevésbé okozna nehézséget szkizofrén személlyel beszélgetni (t(146)=-3.004, p<0.003). Az ASMI alskáláknál nem találtunk eltérést nemek, illetve egészségügyi vagy nem egészségügyi munkakör tekintetében. Nemi bontásban férfiak inkább gondolják a kettő vagy több személyiséget tünetnek (X2(1, 148)=9.389, p<0.003), egyéb tünetek értékelésében nincs nemi különbség. Továbbá férfiak szignifikánsan gyakrabban vallották, hogy degradáló megjegyzéseket tesznek szkizofrén betegekre, mint a nők (t(146)=2.257, p<0.025).
Megbeszélés: Az egészségügyi munkatapasztalat szignifikánsan nem befolyásolja a szkizofrénia tünettanával kapcsolatos ismereteket, valamint csekély mértékben az attitűdöt a szkizofrén személyekkel szemben. A kutatás figyelemfelhívó szerepet tanúsít a téma fontosságát illetően, valamint hangsúlyozza további empirikus vizsgálatok szükségességét a szkizofréniához kapcsolódó előítéletek és attitűdök okának pontosabb megismeréséhez, ami a probléma megoldásának kulcsa lehet.

